Laiskat suomalaiset eivät enää kalasta ja vieroksuvat kotimaisia ”roskakaloja”, sanoo Janne Rautio, joka haluaa opettaa meidät arvostamaan jälleen särkikaloja

Janne Rautio kirjoitti kirjan kotimaisista villikaloista.

Särki on Janne Raution suosikkikala, ja hän toivoo muidenkin suomalaisten pääsevän sen makuun.­

Kissalle kiisket, koiralle kuoreet, riimitteli vanha lastenloru. Mutta jos kalakirjailija Janne Rautiolta kysytään, hän pistelisi kiisket ja kuoreet poskeensa mieluiten itse.

”Kalatalousministerinä” tunnettu Rautio on särkikalojen asialla. Liekö sattumaa, että hän asuu Salon kupeessa Särkisalossa, ja lähivesistöstä Soukonlahdesta nouseekin lähes kaikkia Suomessa tavattavia särkikaloja, joita on 19 erilaista.